b'\n_START_ARTICLE_\nGrense Jakobselv\n_START_PARAGRAPH_\nGrense Jakobselv (pohjoissaameksi Vuorj\xc3\xa1njohka) on kyl\xc3\xa4 Barentsinmeren rannalla, Vuoremijoen (norj. Jakobselva) suulla Norjan Finnmarkin l\xc3\xa4\xc3\xa4niss\xc3\xa4, Etel\xc3\xa4-Varangin kunnassa Ven\xc3\xa4j\xc3\xa4n rajalla. Tiet\xc3\xa4 pitkin on 60 km:n matka l\xc3\xa4nteen Kirkkoniemeen._NEWLINE_Ven\xc3\xa4j\xc3\xa4n vastainen raja kulkee Vuoremijokea pitkin. Alueella on pieni Norjan armeijan Etel\xc3\xa4-Varangin varuskunnan tukikohta, josta k\xc3\xa4sin rajavartiot liikkuvat. Alueella ei ole julkista rajanylityspaikkaa._NEWLINE_Kyl\xc3\xa4ss\xc3\xa4 on vuonna 1869 rakennettu Kuningas Oskar II:n kivikappeli. Kirkko rakennettiin vahvistamaan Norjan aluevaatimusta alueella ja nimettiin Ruotsi-Norjan kuninkaan, Oskar II:n mukaan._NEWLINE_Grense Jakobselv on Norjassa kauimmaisena Oslosta tiet\xc3\xa4 pitkin mitattuna sijaitseva paikka: et\xc3\xa4isyys on 2\xc2\xa0556 km, jos koko matka tehd\xc3\xa4\xc3\xa4n Norjan alueella, mutta noin 600 km lyhyempi oikaistaessa Ruotsin ja Suomen kautta.'